ธปท.สั่งเก็บข้อมูลหนุนระบบชำระเงิน
ธปท.สั่งแบงก์-นันแบงก์ เก็บข้อมูลด้านการชำระเงินเพิ่มเติม หนุนดูแลระบบชำระเงินมีประสิทธิภาพขึ้น
7 มี.ค. 2561

ธปท.สั่งแบงก์-นันแบงก์ เก็บข้อมูลด้านการชำระเงินเพิ่มเติม หนุนดูแลระบบชำระเงินมีประสิทธิภาพขึ้นรายงานข่าวจากธนาคารแห่งประเทศไทย (ธปท.) เปิดเผยว่า น.ส.สิริธิดา พนมวัน ณ อยุธยา ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ธปท. ได้ลงนามแทนผู้ว่าการ ธปท. ส่งหนังสือเวียนไปถึงธนาคารพาณิชย์ทุกธนาคาร สถาบันการเงินเฉพาะกิจ และผู้ให้บริการการชำระเงินทางอิเล็กทรอนิกส์ที่มิใช่สถาบันการเงิน (นันแบงก์) แจ้งให้เตรียมความพร้อมในการรายงานข้อมูลการชำระเงินตามแบบรายงานที่ปรับปรุงใหม่  เพื่อให้เพียงพอสนับสนุนการดำเนินนโยบายและการกำกับดูแลด้านการชำระเงินที่มีประสิทธิภาพมากขึ้นทั้งนี้ ธปท.ได้กำหนดการส่งรายงานข้อมูลแบบใหม่โดยแบ่งเป็น 2 ช่วง คือ เดือน ส.ค. และเดือน พ.ย. 2561 โดยจะออกเป็นประกาศใหม่ภายใต้ พ.ร.บ.การชำระเงิน ซึ่งเบื้องต้นข้อมูลที่ต้องส่ง ธปท. จะแบ่งเป็น 4 ชุดข้อมูล ได้แก่ 1.ข้อมูลเกี่ยวกับระบบการชำระเงิน บริการพร้อมเพย์ 2.ข้อมูลเกี่ยวกับบริการการชำระเงิน  3.ข้อมูลการฉ้อโกงที่เกิดจากการทำธุรกรรมการชำระเงิน  4.ชุดข้อมูลทางเทคนิค